Σε αντιφάσεις πέφτει το υπουργείο Υγείας του κρατιδίου του Βρανδεμβούργου, το οποίο είναι αρμόδιο για την εποπτεία των φαρμακευτικών προϊόντων, αναφορικά με τα κλαπέντα στην Ελλάδα και κυκλοφορήσαντα στη Γερμανία αντικαρκινικά φάρμακα, όπως μετέδωσε το πολιτικό μαγκαζίνο του πρώτου δημόσιου γερμανικού ραδιοτηλεοπτικού δικτύου ARD «Kontraste». Σύμφωνα με αποκλειστικές του πληροφορίες, το εν λόγω υπουργείο είχε ανακοινώσει αρχικά ότι πληροφορήθηκε για πρώτη φορά πως πρόκειται για κλαπέντα φάρμακα από ανάλογη εκπομπή πριν μερικές εβδομάδες, κάτι όμως το οποίο είναι ψευδές όπως αποδεικνύουν σχετικά e-mails.

ADVERTISING

Δεν υπήρχαν προηγουμένως καθόλου ενδείξεις "... ότι επρόκειτο για φάρμακα τα οποία ήταν αντικείμενο ποινικών πράξεων ή η ποιότητά τους είχε υποστεί βλάβη», είχε ανακοινώσει το υπουργείο. Όμως, από την ηλεκτρονική αλληλογραφία μεταξύ της Υπηρεσίας Προστασίας των Καταναλωτών, Εργασίας και Υγείας (LAVG)προκύπτει ότι ήδη από τις 27 Μαρτίου ο Ελληνικός Οργανισμός Φαρμάκων (ΕΟΦ) είχε επιστήσει την προσοχή LAVG ότι τα εν λόγω φάρμακα προορίζονταν μόνο για νοσοκομειακή χρήση και όχι για κυκλοφορία τους. Συνεπώς, οι ελληνικές αρχές είχαν ενημερώσει ήδη στις 27 Μαρτίου 2017 ότι τα εν λόγω φάρμακα προορίζονταν αποκλειστικά για νοσοκομειακή χρήση και δεν έπρεπε να τεθούν σε κυκλοφορία. "Είναι μια απόδειξη ότι τα προϊόντα αυτά έχουν αφαιρεθεί παράνομα από το νοσοκομείο" έγραψε ο ΕΟΦ στη LAVG.

Επιπλέον, ο εισαγγελέας του Πότσνταμ, είχε διεξάγει τον Νοέμβριο του 2017 έρευνα για κλεπταποδοχή και παραβίαση του νόμου περί φαρμάκων στην εταιρεία Lunapharm, μέσω της οποίας διακινούνταν τα φάρμακα. Η εκπομπή «Κontraste» ανέφερε ότι στην Ελλάδα εκλάπησαν από το 2013 έως τις αρχές του 2017 ακριβά αντικαρκινικά φάρμακα από φαρμακεία των νοσοκομείων και ότι εξήχθησαν παράνομα στη Γερμανία από ένα διεθνές εγκληματικό δίκτυο. Σε αυτά περιλαμβάνονται ευαίσθητα αντικαρκινικά φάρμακα που πρέπει συνεχώς να αποθηκεύονται, να ψύχονται και να μεταφέρονται με τον κατάλληλο τρόπο. Εάν αυτό δεν γίνει τα φάρμακα μπορεί εν μέρει ή εξολοκλήρου να απωλέσουν τις ιδιότητές τους. Αυτό θα μπορούσε να έχει σοβαρές συνέπειες για τη θεραπεία των καρκινοπαθών. Η ελληνική αστυνομία ανακοίνωσε σε σχετική συνέντευξη τύπου στις αρχές Μαΐου 2018 ότι «οι χώροι όπου κατασχέθηκαν τα φάρμακα ήταν ακατάλληλοι, με αποτέλεσμα τα φάρμακα αυτά να είναι επικίνδυνα για τη δημόσια υγεία». Υπάρχουν όμως και άλλες παρατυπίες (από γερμανικής πλευράς). Το υπουργείο Υγείας Βρανδεμβούργου είχε δηλώσει στο μαγκαζίνο του ARD ότι η LAVG έχει κάνει αιφνιδιαστική δειγματοληπτική έρευνα στην Lunapharm. Ωστόσο, έρευνα της εκπομπής Konttraste κατέδειξε ότι η έρευνα δεν πραγματοποιήθηκε αιφνιδιαστικά. Μάλιστα, η εκπομπή έχει στα χέρια της e-mails, τα οποία αποδεικνύουν ότι η δειγματοληψία είχε προαναγγελθεί και περιελάμβανε μόνο τα λεγόμενα δείγματα για έλεγχο.

Για τον διακεκριμένο καθηγητή Φαρμακολογίας Μπέρντ Μιλμπάουερ αυτό δεν αρκεί και βλέπει σε αυτό παράβαση καθήκοντος εκ μέρους της γερμανικής υπηρεσίας LAVG: «Σε περιπτώσεις που υπάρχουν υπόνοιες παράβασης του νόμου περί φαρμάκων, η εποπτεύσα Αρχή πρέπει να δράσει άμεσα και με όλα τα εγκληματολογικά μέσα για να μην προκληθεί ζημιά στη ζωή και την υγεία του ασθενούς. Μια προαναγγελθείσα έρευνα ενός δείγματος προοριζόμενου για έλεγχο δεν αρκεί σε καμιά περίπτωση, διότι με αυτόν τον τρόπο δεν μπορεί να διαπιστωθεί τι μπορεί τελικά να διατεθεί σε κλινικές και ιατρεία για τους ασθενείς τους. Η παράλειψη των αναγκαίων μέτρων παραβιάζει το κρατικό καθήκον φροντίδας, στο οποίο γιατροί, φαρμακοποιοί και οι ασθενείς τούς οποίους φροντίζουν πρέπει να μπορούν να βασίζονται χωρίς επιφύλαξη».

Αλλά και ο Ράικ Νοβκα, εκπρόσωπος για θέματα Υγείας του κυβερνητικού Χριστιανοδημοκρατικού Κόμματος, CDU άσκησε κριτική στο τοπικό κοινοβούλιο του Βρανδεμβούργου: «H υπουργός Υγείας του Βρανδενβούργου έχει την ευθύνη για την ακεραιότητα της υγείας των πολιτών του Βρανδεμβούργου, από αυτό πρέπει να κρίνεται και πρέπει να ενεργεί αναλόγως. Αναμένω από την κ. υπουργό να διαφωτίσει πλήρως την κοινή γνώμη σχετικά με το ποιος, πότε, σε τι είχε ενημερωθεί και εάν οι ασθενείς διέτρεξαν κίνδυνο από τα παράνομα φάρμακα» δήλωσε στο ARD.

A.Π.